OBH 913/1999.
Az állampolgári jogok országgyűlési biztosa általános helyettesének jelentése
Ügyintéző: dr. Kovács Zsolt

Tárgy: Építményadó kivetése

A panaszos az Országgyűlési Biztos Hivatalához írott beadványában kifogásolta, hogy Zugló Polgármesteri Hivatalától  két egymásnak ellentmondó adókivetési határozatot kapott.

A jogbiztonsághoz, és a tulajdonhoz való jog sérelmének veszélye miatt vizsgálatot indítottam.

A tényállás

A Bp. XIV. kerületi Önkormányzat az 1990. évi C. törvény alapján 23/1992. számon rendeletet alkotott a helyi adókról. A rendelet alapján a panaszost 1998. február 27-én a 42809 -es ügyszámon határozatban értesítették, hogy 1999 január 1-jétől építményadó fizetésére kötelezett, melynek mértéke a fenti rendelet szerint 600 Ft/m2/év.

1999. február 1-jén 42809/99. számon újabb határozatot kapott mely szerint az építményadó fizetési kötelezettsége ugyanazon rendelet alapján 800 Ft/m2/év.

A panasz tisztázására rövid úton megkerestem a helyi adót kivető adóügyosztályt, és az alábbiakat állapítottam meg:

A vizsgálat megállapításai:

A beadványban foglalt panasz részben megalapozott. 

Az adóügyi hatóság 1998-ban az ügyfelet határozatban arról értesítette, hogy az adóköteles személyek nyilvántartásába felvette, és az adófizetési kötelezettsége a törvény előírásának megfelelően a nyilvántartásba vételt követő év január 1-jétől kezdődik, annak mértéke a hatályos rendelet szerint 600 Ft/m2/év.

Az önkormányzat képviselőtestülete a 23/1992. számú rendeletét többször módosította, legutóbb a 39/1998.(XII.08.) számú rendeletével. A ténylegesen esedékes adómértéket az adóügyi hatóság 1999. február 1-jei határozata a módosított rendelet alapján állapította meg.

Az adókivetés jogalapja magasabbrendű jogszabályoknak megfelel, ezért e körben visszásság nem keletkezett. A fentiek alapján azonban megállapítottam, hogy az eljáró hatóság eljárási hibát követett el azzal, hogy a határozatok formálisak, indokolásuk elégtelen. Az 1999-ben kelt határozat nem tartalmaz megfelelő jogszabályi hivatkozást az emelt mértékű adókötelezettség kivetésére, továbbá nem rendelkezik a korábbi határozat hatályáról sem. A tulajdonhoz való jog sérelmét azonban nem állapítottam meg.

A megkeresésemet követően a helyi adót kivető adóügyosztály az határozatait a 42809/2/99. számú határozatával módosította, és a hiányosságait pótolta.

Megkeresésemre az érintett hatóság az okozott visszásságot saját hatáskörében megszüntette, így a visszásság megállapításán túl további intézkedést nem tartok indokoltnak, ezért a vizsgálatot a panasz megoldódására tekintettel megszüntettem.

Budapest, 1999. július 19.

Dr. Polt Péter